Smalininkų technologijų ir verslo mokykla

Smalininkų technologijų ir verslo mokykla – profesinio mokymo įstaiga, įsikūrusi Jurbarko rajone, Smalininkų miestelyje. Mokykla yra viešoji valstybinė įstaiga, jos pagrindinė veikla – švietimas, pagrindinė švietimo veiklos rūšis – profesinis mokymas. Mokykloje teikiamas pirminis ir tęstinis profesinis mokymas, mokoma lietuvių kalba. Įstaigos kodas: 191425670. Smalininkų technologijų ir verslo mokykloje yra trys skyriai: Gimnazijos, Profesinio mokymo ir Specialiojo ugdymo. Mokiniai turi galimybę įgyti vidurinį išsilavinimą ir profesinę kvalifikaciją bei tenkinti poreikius pagal neformaliojo švietimo programas. Specialiojo ugdymo skyriaus mokiniai mokomi pagal individualizuotas pradinio ir pagrindinio ugdymo bei socialinių įgūdžių programas. Įstaiga turi Valstybinės kelių transporto inspekcijos prie Susisiekimo ministerijos liudijimą, leidžiantį vykdyti Vairavimo mokyklų veiklą. Asmenys, jau turintys kvalifikaciją, mokykloje gali tobulinti profesines kompetencijas arba įgyti kitą kvalifikaciją. Istorija 1954 m. miestelio centre įkurtas Žemės ūkio mechanizacijos technikumas. Anksčiau šioje vietoje veikė vandens ūkio mechanizacijos mokykla. Technikume mokėsi 2 grupės po 30 moksleivių, baigusių 7 klases ir viena grupė iš 27 moksleivių, baigusių vidurinę mokyklą. 1957 m. įteikti diplomai pirmajai technikumą baigusių technikų-mechanikų laidai. 1958 m. technikume pradėjo veikti neakivaizdinis skyrius. Tais pačiais metais įkurti pirmieji kabinetai ir laboratorijos. 1965 m. šalia miestelio pastatytas naujas žemės ūkio technikumo korpusas, moksleivių bendrabučiai, gyvenamieji namai dėstytojams ir darbuotojams, mokomosios-gamybinės dirbtuvės, stadionas, sporto aikštynas, pasodintas didelis parkas. Pradėti ruošti agronomai, o vėliau – technikai elektromechanikai. 1975 m. Smalininkų žemės ūkio mechanizacijos technikumas reorganizuotas į tarybinį ūkį-technikumą. Tuo metu moksleivių skaičius buvo išaugęs iki 1000. 1990 m. tarybinis ūkis-technikumas pertvarkytas į aukštesniąją žemės ūkio mokyklą. Mokykloje veikė aukštesniųjų studijų ir profesinio mokymo skyrius. Pagrindinės specialybės – žemės ūkio mechanizacija ir buhalterinė apskaita. 2000 m. prie mokyklos prijungta Viešvilės žemės ūkio mokykla. Atkūrus Lietuvos nepriklausomybę, mokykla kūrė naujas mokymo programas, atsižvelgdama į pastoviai besikeičiančią darbo rinką. Vykdytas mokymas pagal 14 programų, kurių dauguma ne žemdirbiškos. Mokykloje mokėsi apie 650 moksleivių ir studentų. 2006 m. Smalininkų aukštesnioji žemės ūkio mokykla pervadinta Smalininkų technologijų ir verslo mokykla. 2008 m. joje akredituota vidurinio ugdymo programa, įsteigtas gimnazijos skyrius. 2011 m. prijungta Smalininkų specialioji mokykla. Ji tapo Smalininkų technologijų ir verslo mokyklos specialiojo ugdymo skyriumi, skirtu mokiniams, kurie dėl intelekto sutrikimo turi specialiųjų ugdymosi poreikių. Profesinis mokymas Mokykla turi licenciją vykdyti pirminio ir tęstinio profesinio mokymo modulines programas, atitinkančias šiuolaikinį mokslo ir technikos išsivystymo lygį, darbo rinkos keliamus reikalavimus. Stojantieji priimami per bendrąją priėmimo sistemą LAMA BPO pagal priėmimo terminus. Asmenys, siekiantys tobulinti kvalifikaciją Užimtumo tarnybos arba už įmonių/savo lėšomis, priimami ištisus metus. Mokykloje veikia vairavimo mokykla. Sudaroma galimybė įsigyti vairuotojo pažymėjimą ir tiems mokiniams, kuriems nėra tai numatyta pagal mokymo programą. Direktoriai Ina Budrienė Algirdas Gluodas Žymūs pedagogai Danutė Lapienė-Staponaitė, chorvedė Žymūs auklėtiniai Romas Apanavičius, inžinierius melioratorius Vidas Balakauskas, Panevėžio politikas Alvydas Baležentis, Seimo narys Ričardas Bartkevičius, Pagėgių savivaldybės politikas Jonas Jagminas, Seimo narys Ronius Karopčikas, Šakių rajono politikas Romualdas Kulvinskis, Akmenės rajono politikas Alfonsas Meškauskas, Jonavos rajono politikas Romaldas Jonas Naujokas, Šilutės rajono politikas Mečislovas Ramanauskas, Pagėgių savivaldybės politikas Jonas Klemensas Sungaila, Jonavos rajono politikas Vytautas Stanišauskas, Pagėgių savivaldybės politikas Valdas Stankūnas, Šakių rajono politikas Antanas Teresas, Šiaulių rajono politikas Nuorodos Sąrašas:Lietuvos profesinio mokymo įstaigos Oficiali mokyklos svetainė 60 metų patirtis Smalininkų technologijų ir verslo mokykloje Archyvuota kopija 2014-10-19 iš Wayback Machine projekto.